18.9.2023.
LV
Eiropas Savienības Oficiālais Vēstnesis
L 229/27
14. pants ES atvērtās fabrikas 1.
ES atvērtās fabrikas ir pirmās šāda veida ražotnes pusvadītāju ražošanai Savienībā, kuras piedāvā ražošanas jaudu nesaistītiem uzņēmumiem un tādējādi veicina piegādes drošību iekšējā tirgū un Savienības pusvadītāju ekosistēmas noturību, un papildus tās var attiecīgā gadījumā veicināt globālās pusvadītāju piegādes ķēdes drošību.
2. ES atvērtajai fabrikai brīdī, kad tiek iesniegts pieteikums saskaņā ar 15. panta 1. punktu, ir jākvalificējas kā “pirmajai šāda veida iekārtai”.
3.
ES atvērtā fabrika atbilst šādām prasībām:
a) tās izveide acīmredzami pozitīvi ietekmē Savienības pusvadītāju vērtības ķēdi vidējā termiņā un ilgtermiņā ar plašākām sekām, kas neaptver tikai attiecīgo uzņēmumu vai dalībvalsti, nolūkā garantēt piegādes drošību un pusvadītāju ekosistēmas noturību, tostarp jaunuzņēmumu un MVU izaugsmi, un veicināt Savienības zaļo un digitālo pārkārtošanos, ņemot vērā jo īpaši to, cik lielā mērā tā piedāvā sākumposma vai beiguposma, vai abu šo veidu ražošanas jaudu ar to nesaistītiem uzņēmumiem, ja ir pietiekams pieprasījums; b) tā sniedz garantiju, ka uz to neattiecas trešo valstu sabiedrisko pakalpojumu sniegšanas saistību eksteritoriāla piemērošana tādā veidā, kas var apdraudēt uzņēmuma spēju izpildīt 26. panta 1. punktā noteiktās saistības, un apņemas informēt Komisiju par šādu saistību rašanos; c) tā Savienībā veic ieguldījumus nepārtrauktā inovācijā, lai panāktu konkrētus sasniegumus pusvadītāju tehnoloģijās vai sagatavotu nākamās paaudzes tehnoloģijas; d) tā atbalsta Savienības talantu plūsmu, attīstot un izmantojot izglītojošu un ar prasmju apguvi saistītu apmācību un palielinot kvalificēta un prasmīga darbaspēka fondu. 4.
Ja ES atvērtā fabrika piedāvā ražošanas jaudu uzņēmumiem, kas nav saistīti ar iekārtas operatoru, tā izveido un uztur atbilstīgu un efektīvu projektēšanas un ražošanas procesu funkcionālo nodalīšanu, lai nodrošinātu katrā posmā iegūtās informācijas aizsardzību. 5.
Lai veiktu ieguldījumus nepārtrauktā inovācijā saskaņā ar šā panta 3. punkta c) apakšpunktu, ES atvērtajai fabrikai ir preferenciāla piekļuve izmēģinājuma līnijām, kas izveidotas saskaņā ar 5. panta b) punktu.
Šāda preferenciāla piekļuve neizslēdz un neliedz citu ieinteresēto uzņēmumu, jo īpaši jaunuzņēmumu un MVU, efektīvu piekļuvi izmēģinājuma līnijām saskaņā ar taisnīgiem nosacījumiem.
15. pants Pieteikums integrētās ražotnes vai ES atvērtās fabrikas statusam 1.
Jebkurš uzņēmums vai jebkurš uzņēmumu konsorcijs var iesniegt Komisijai pieteikumu piešķirt projektam integrētās ražotnes vai ES atvērtās fabrikas statusu. 2.
Komisija, ņemot vērā Eiropas Pusvadītāju padomes viedokļus, novērtē pieteikumu taisnīgā un pārredzamā procesā, kura pamatā ir šādi elementi: a) atbilstība attiecīgi 13. panta 2. punktā vai 14. panta 2. punktā noteiktajiem kritērijiem un apņemšanās ievērot attiecīgi 13. panta 3. punktā vai 14. panta 3. punktā izklāstītās prasības; b) uzņēmējdarbības plāns, kurā, ņemot vērā visu tā darbības laiku, novērtēta projekta finansiālā un tehniskā dzīvotspēja, tostarp informācija par jebkādu plānoto valsts atbalstu; c) pieteikuma iesniedzēja pierādīta pieredze līdzīgu iekārtu ierīkošanā un ekspluatācijā;